S-3774/2022

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 6. september 2022, á hendur A-kk-þgf B-kk-þgf S-kk-þgf, kt. [...], [...], Reykjavík, fyrir eftirtalin umferðarlagabrot með því að hafa:

1. Föstudaginn 20. ágúst 2021 ekið bifreiðinni [...] sviptur ökurétti, undir áhrifum áfengis og óhæfur til þess að stjórna henni örugglega vegna áhrifa ávana- og fíkniefna (í blóðsýni mældist vínandamagn 0,93‰ og tetrahýdrókannabínól 1,4 ng/ml) um Breiðholtsbraut við Orkuhúsið í Reykjavík, þar sem lögregla stöðvaði aksturinn.

Telst háttsemi þessi varða við 1., sbr. 2. mgr. 49. gr., 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

2. Miðvikudaginn 30. mars 2022 ekið bifreiðinni [...] sviptur ökurétti og óhæfur til þess að stjórna henni örugglega vegna áhrifa ávana- og fíkniefna (í blóðsýni mældist tetrahýdrókannabínól 1,0 ng/ml) um Kringlumýrarbraut í Reykjavík, þar sem lögregla stöðvaði aksturinn við Háaleitisbraut.

Telst háttsemi þessi varða við 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. og 101. gr. umferðarlaga nr. 77/2019.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru. Ákærði krefst vægustu refsingar sem lög leyfa.

Ákærði er fæddur í [...]. Samkvæmt framlögðu sakavottorði, dagsettu 30. ágúst 2022, var ákærði dæmdur til greiðslu sektar með dómi Héraðsdóms Reykjavíkur 18. desember 2012 meðal annars fyrir akstur undir áhrifum áfengis og akstur undir áhrifum ávana- og fíkniefna. Þá var hann dæmdur í 2 mánaða fangelsi, skilorðsbundið til tveggja ára með dómi Héraðsdóms Reykjavíkur 10. nóvember 2021 meðal annars fyrir akstur undir áhrifum áfengis og akstur sviptur ökurétti.

Brot það sem ákærði er sakfelldur fyrir nú samkvæmt ákærulið 1 var framið fyrir uppkvaðningu dómsins frá 10. nóvember 2021 og verður ákærða því dæmdur hegningarauki vegna þess í samræmi við 78. gr. almennra hegningarlaga nr. 19/1940. Brot samkvæmt ákærulið 2 var framið eftir uppsögu sama dóms og hefur hann því rofið skilorð dómsins. Ber nú að dæma skilorðsdóminn upp og er ákærða dæmd refsing í einu lagi, sbr. 60. gr. almennra hegningarlaga.

Við ákvörðun refsingar nú er við það miðað að ákærði hafi nú, í þriðja sinn eftir að hann varð fullra 18 ára og innan ítrekunartíma, sbr. 3. mgr. 71. gr. almennra hegningarlaga, gerst sekurum að aka undir áhrifum áfengis og/eða ávana- og fíkniefna og í annað sinn gerst sekur um akstur sviptur ökurétti.

Ákærða til málsbóta verður litið til játningar hans fyrir dómi, sbr. 8. tl. 1. mgr. 70. gr. almennra hegningarlaga.

Með hliðsjón af öllu framangreindu, sakarefni þessa máls, dómvenju og 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í 90 daga.

Með vísan til lagaákvæða í ákæru er ákærði sviptur ökurétti ævilangt frá uppkvaðningu dómsins að telja.

Ákærði greiði 208.792 krónur í sakarkostnað.

Af hálfu ákæruvaldsins flutti málið G-kvk-nf A-kvk-nf A-kvk-nf saksóknarfulltrúi.

H-kvk-nf S-kvk-nf B-kvk-nf aðstoðarmaður dómara kveður upp dóm þennan.

DÓMSORÐ:

Ákærði, A-kk-nf B-kk-nf S-kk-nf, sæti fangelsi í 90 daga.

Ákærði er sviptur ökurétti ævilangt frá uppkvaðningu dómsins að telja.

Ákærði greiði 208.792 krónur í sakarkostnað.

H-kvk-nf S-kvk-nf B-kvk-nf